**МОТИВИ**

КЪМ ПРОЕКТ НА

НАРЕДБА

ЗА ОПРЕДЕЛЯНЕ НА УСЛОВИЯТА И РЕДА ЗА ПРОВЕЖДАНЕ НА

ОБЩЕСТВЕНО ОБСЪЖДАНЕ НА ПРОЕКТИ, КОИТО ЩЕ СЕ ФИНАНСИРАТ

ЧРЕЗ ДЪЛГОСРОЧЕН ДЪЛГ

1. Причини, налагащи приемането на Наредба за определяне на условията и реда за провеждане на обществено обсъждане на проекти, които ще се финансират чрез дългосрочен дълг.

Съгласно разпоредбите на чл. 15 от Закона за общинския дълг, който определя условията и редът за поемането на общински дълг и за издаването на общински гаранции, както и видовете общински дълг, Общински съвет – Севлиево е необходимо да приеме наредба с която да определи условията и реда за провеждане на обществено обсъждане на проекти, които ще се финансират чрез дългосрочен дълг. Съгласно §1 от ПР на Закона за общинския дълг като дългосрочен се определя дълг със срок за изплащане над една година. Обективно дългосрочен дълг се поема от Общината само за реализация на значими за цялата община проекти или за изпълнение на определени социални функции от Общината, които не носят търговска възвращаемост. Това налага обсъждането с обществеността на Общината да протече при строго определен ред, който да изключи елементите на неосведоменост.

2. Целите, които се поставят:

- определяне на условията и реда за провеждане на обществено обсъждане на проектите, които ще се финансират чрез дългосрочен дълг;

- публичност на информацията за проектите, изпълнявани от общината;

- прозрачност при поемане на дългосрочен дълг;

- възможност за участие на местната общност при вземане на решения за поемането на дълг и за проектите, които ще се реализират в общината.

3. Финансови и други средства, необходими за прилагането на новата наредба.

За прилагането на Наредбата не са необходими допълнително финансови средства. Няма да бъдат възлагани услуги на трети лица. Обсъждането ще се провежда в сградата на Общината и няма да се налага заплащане на наем на зала. Платени ще бъдат единствено публикациите на Поканата за провеждане на обществено обсъждане в местен вестник. Общината от една страна притежава вестник „Росица“, а от друга страна има дългогодишни отношения с други вестници и получава ниски цени за публикация на покани/предложения/обявления и за други публични процедури провеждани от Общината.

4. Очаквани резултати от прилагането на Наредба за определяне на условията и реда за провеждане на обществено обсъждане на проекти, които ще се финансират чрез дългосрочен дълг. Регламентирани са условия и ред за провеждане на обществено обсъждане на проектите, които ще се финансират чрез поемане на дългосрочен дълг. Привеждане на нормативната база на община Севлиево в съответствие със Закона за общинския дълг. Осигуряване на активен дебат с обществеността, вкл. не само общинските съветници като представители на гражданите, но и ангажирането на неправителствени организации, политически партии, които не са представени в Общинския съвет, представители на бизнеса, както и всички граждани. Необходимо е да се разяснят финансовите параметри на дълга. Очаква се, че с участието на гражданите, неправителствените организации и бизнеса ще бъде успешно диверсифициран риска от не плащането на дълга или изпадането в просрочие, ще се търсят и оригинални средства за обезпечаването на дълга.

5. Анализ за съответствието с правото на Европейския съюз:

Предлаганият проект е разработен в съответствие с Европейското законодателство – Европейската харта за местно самоуправление. На основание чл. 26, ал. 2 от Закон за нормативните актове, във връзка с чл. 77 от АПК заинтересованите лица могат да направят предложения и да изразят становища по проекта в срок до 07.01.2019г.

Наредбата не противоречи на действащото законодателство, както и на ДЕС, регламенти на Европейската комисия и други нормативни актове.

Формата за участие в производството по издаване на посочения акт от страна на

заинтересованите лица и организации са писмени предложения и възражения.

Проектът на наредбата е публикуван на официалната страница на Община Севлиево на **07.12.2018 г.**

**ПРОЕКТ!**

**НАРЕДБА**

**за определяна на условията и реда за провеждане на обществено обсъждане на проекти, които ще се финансират чрез дългосрочен дълг**

**РАЗДЕЛ I**

**ОБЩИ ПОЛОЖЕНИЯ**

**Чл. 1.** Настоящата Наредба определя условията и реда за провеждане на обсъждане от местната общност (наричано по-долу обществено обсъждане) на проекти, които ще се финансират чрез поемането на дългосрочен дълг по смисъла на чл. 4 от Закона за общинския дълг

**Чл. 2. (1)** Всички финансови задължения, поети от името и за сметка на общината, както и тези на второстепенните разпоредители с бюджет към Община Севлиево, съставляват общински дълг, поради което тяхното поемане се извършва при спазване на изискванията на Закона за общинския дълг и на тази Наредба.

**(2)** Дългът на търговските дружества с общинско участие в капитала и текущите задължения на общината към доставчици на стоки и услуги не представляват общински

дълг по смисъла на Закона за общинския дълг.

**Чл. 3.** Общественото обсъждане на проекти, които ще се финансират чрез дългосрочен

дълг се провежда не по-късно от един месец преди разглеждане от Общински съвет –

Севлиево на предложението по чл. 13 от Закона за Общинския дълг на Кмета на Община Севлиево.

**РАЗДЕЛ II**

**УСЛОВИЯ И РЕД ЗА ПРОВЕЖДАНЕ НА ОБЩЕСТВЕНО ОБСЪЖДАНЕ НА**

**ПРОЕКТИ, КОИТО ЩЕ СЕ ФИНАНСИРАТ ЧРЕЗ ДЪЛГОСРОЧЕН ДЪЛГ**

**Чл. 4.** Не по-късно от 7 дни преди датата, за която е насрочено общественото обсъждане, Кметът на общината оповестява проекта, който ще се финансира чрез поемане от общината на дългосрочен дълг, чрез покана за обществено обсъждане, отправена до местната общност.

**Чл. 5.** Поканата за обществено обсъждане се оповестява, чрез публикуването й на електронната страница на Община Севлиево, в един местен периодичен вестник, както и на достъпно място в сградата на Община Севлиево.

**Чл. 6. (1)** Поканата за общественото обсъждане съдържа най-малко следната информация за проекта, който ще се финансира чрез дългосрочен дълг – предназначение, стойност, начин на финансиране и на обезпечаване, както и мястото и датата на провеждане на общественото обсъждането

**(2)** В поканата се посочва още :

1. начина и реда по който заинтересованите лица могат да се запознаят с материалите по проекта;

2. възможността заинтересованите лица да отправят писмени предложения, становища и мнения по представения за обсъждане параметри на проекта;

3. при необходимост – лице за контакт.

**Чл. 7.** Общественото обсъждане се провежда на общодостъпно място, като в него могат да вземат участие представители на общинската администрация, на държавни и обществени организации, обществеността и заинтересовани физически и юридически лица.

**Чл. 8.** При провеждането на всяко обществено обсъждане присъстват експерти, участвали в изготвянето на проекта, като Кметът на Община Севлиево определя със заповед докладчик и протоколчик на общественото обсъждане.

**Чл. 9.** Провеждането на общественото обсъждане се провежда по следния ред:

1. Определеният със Заповед на Кмета на Община Севлиево докладчик представя пред присъстващите:

- наименованието, целите, технико-икономическа обосновка, очаквани срокове за реализация и социално-икономически анализ на очакваните резултати от осъществяването на проекта;

- подробно описание на всички финансови параметри на проекта – всички източници на финансиране на проекта и размер на съответния финансов ресурс, максимален размер на дълга, срокове и начини за усвояването му, лихвени условия, намерения за погасяване, размер на разходите за консултантски и административноуправленски услуги, източници за погасяване на дълга, влияние на дълговото финансиране и на разходите по обслужването на дълга върху бюджета на общината.

2. След приставянето на проекта се преминава към дискусия, в която се дава думата на присъстващите за изразяване на мнения, предложения и становища, както и за въпроси по проекта. Лицата, които желаят да вземат отношение се идентифицират чрез име и местоживеене.

3. Всички изказани и отправени мнения, предложения, становища и въпроси и отправилите ги лица се отразяват във водения протокол.

4. Лицата по чл. 8 отговарят на отправените въпроси, мнения, предложения и становища.

**Чл. 10.** Изготвеният и подписан от протоколчика протокол от проведеното общественото обсъждане на дългосрочен дълг е неразделна част от предложението на Кмета по чл. 13 от Закона за общинския дълг.

**ЗАКЛЮЧИТЕЛНИ РАЗПОРЕДБИ**

§1. Настоящата Наредба за определяне на условията и реда за провеждане на обществено обсъждане на проекти, които ще се финансират чрез дългосрочен дълг, е приета на основание чл. 15 от Закона за общинския дълг.

§2. Настоящата Наредба за определяне на условията и реда за провеждане на обществено обсъждане на проекти, които ще се финансират чрез дългосрочен дълг може да бъде изменяна и допълвана по реда на нейното приемане.

§3. Настоящата Наредба за определяне на условията и реда за провеждане на обществено обсъждане на проекти, които ще се финансират чрез дългосрочен дълг е приета с Решение №............................ на Общински съвет гр. Севлиево и влиза в сила от датата на приемането й.